## Odluka Ustavnog suda Republike Hrvatske broj: U-IIIVs-544/2009 od 12. ožujka 2009.

### NN 43/2009 (8.4.2009.), Odluka Ustavnog suda Republike Hrvatske broj: U-IIIVs-544/2009 od 12. ožujka 2009.

USTAVNI SUD REPUBLIKE HRVATSKE

1017

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Agata Račan, predsjednica Vijeća, te suci Snježana Bagić, Mario Jelušić, Ivan Matija, Željko Potočnjak i Duška Šarin, članovi Vijeća, odlučujući o ustavnoj tužbi koju je podnio D. C. iz S., kojeg zastupa M. J., odvjetnik u S., na sjednici održanoj 12. ožujka 2009. godine, jednoglasno je donio

ODLUKU

I. Ustavna tužba se odbija.

II. Ova odluka objavit će se u »Narodnim novinama«.

Obrazloženje

1. Podnositelj je podnio ustavnu tužbu protiv rješenja Vrhovnog suda Republike Hrvatske broj: Gžzp-5/09-2 od 23. siječnja 2009. godine.

Navedenim rješenjem djelomično je prihvaćena žalba podnositelja te je prvostupanjsko rješenje Županijskog suda u Zagrebu broj: Gzp-72/08-5 od 16. listopada 2008. preinačeno, tako da je podnositelju određen daljnji iznos od 5.000 kn, pored iznosa primjerene naknade od 7.000 kn određenog prvostupanjskim rješenjem zbog povrede njegovog prava na suđenje u razumnom roku.

2. Podnositelj smatra da mu je osporenim rješenjem povrijeđeno ustavno pravo iz članka 29. stavka 1. Ustava Republike Hrvatske.

U ustavnoj tužbi podnositelj u bitnome navodi da mu osporenim rješenjima nije određena primjerena naknada, jer je Vrhovni sud pogrešno ocijenio njegov doprinos trajanju postupka te da je u postupku bilo duljih razdoblja neaktivnosti sudova.

Predlaže usvojiti ustavnu tužbu i preinačiti rješenje Vrhovnog suda.

3. ČINJENICE VAŽNE ZA USTAVNOSUDSKI POSTUPAK

3.1. Uvidom u osporeno rješenje Vrhovnog suda i ustavnu tužbu podnositelja, Ustavni sud je utvrdio da su redovni sudovi, u povodu zahtjeva podnositelja za zaštitu prava na suđenje u razumnom roku, pravilno utvrdili sve pravnorelevantne činjenice za odlučivanje o povredi prava podnositelja na suđenje u razumnom roku, zbog čega Ustavni sud ocjenjuje da nema potrebe navedene činjenice ponavljati u svojoj odluci.

3.2. Županijski sud u Zagrebu usvojio je zahtjev podnositelja kao osnovan te utvrdio, da je podnositelju u parničnom postupku pokrenutom 10. prosinca 1998. godine pred Općinskim sudom u Zagrebu (radi vraćanja radnika na rad), povrijeđeno pravo na suđenje u razumnom roku. Točkom II. izreke rješenja sud je podnositelju odredio primjerenu naknadu u visini od 7.000 kn.

U povodu žalbe podnositelja, Vrhovni sud je pobijanim rješenjem utvrdio da se radi o hitnom postupku, koji je do donošenja odluke o zahtjevu podnositelja trajao ukupno devet godina, deset mjeseci i šest dana te da je prvostupanjskim rješenjem podnositelju određena naknada u preniskom iznosu, unatoč znatnom podnositeljevom doprinosu, zbog čega je podnositelju dosudio dodatni iznos od 5.000 kn, odnosno ukupno 12.000 kn.

4. PRAVO VAŽNO ZA USTAVNOSUDSKI POSTUPAK

Mjerodavno pravo sadržano je u odredbi članka 29. stavka 1. Ustava.

Ustavna tužba nije osnovana.

5. Ustavni sud ocjenjivao je osnovanost ustavne tužbe s aspekta članka 29. stavka 1. Ustava.

Polazeći od utvrđenja iz točke 3. odluke, a prihvativši u cijelosti utvrđenja Vrhovnog suda Republike Hrvatske, ovaj Sud nije utvrdio postojanje činjenica ili okolnosti koje bi ukazivale, da bi podnositelju ustavne tužbe dosuđivanjem iznosa na ime primjerene naknade u osporenom rješenju bilo povrijeđeno navedeno ustavno pravo.

U spornoj pravnoj situaciji presuđivali su zakonom ustanovljeni sudovi unutar svoje nadležnosti, utvrđene Zakonom o sudovima (»Narodne novine« broj 150/05., 16/07. i 113/08.) te je osporeno rješenje valjano obrazloženo i doneseno pravovremeno u skladu s mjerodavnim odredbama postupovnog i materijalnog prava.

Imajući u vidu navedeno te sagledavajući postupak kao jedinstvenu cjelinu, ocjena je Ustavnog suda da podnositelju nije povrijeđeno ustavno pravo iz članka 29. stavka 1. Ustava.

6. Slijedom iznijetog, na temelju odredaba članaka 73. i 75. Ustavnog zakona, odlučeno je kao u točki I. izreke.

7. Odluka o objavi (točka II. izreke) temelji se na odredbama članka 29. Ustavnog zakona.

Broj: U-IIIVs-544/2009
Zagreb, 12. ožujka 2009.

USTAVNI SUD REPUBLIKE HRVATSKE

Predsjednica Vijeća
Agata Račan, v. r.

Odluka, NN 43/2009-1017